## Poslovnik pravobranitelja za osobe s invaliditetom

### NN 103/2008 (10.9.2008.), Poslovnik pravobranitelja za osobe s invaliditetom

# PRAVOBRANITELJ ZA OSOBE S INVALIDITETOM

**3138**

Na temelju članka 19. stavka 1. Zakona o pravobranitelju za osobe s
invaliditetom (»Narodne novine«, broj 107/07), pravobranitelj za osobe s
invaliditetom 2. srpnja 2008. godine donosi

## POSLOVNIK

### PRAVOBRANITELJA ZA OSOBE S INVALIDITETOM

Članak 1.

Ovim Poslovnikom uređuju se način i organizacija rada, unutarnji ustroj stručne
službe te druga pitanja od značaja za rad pravobranitelja za osobe s
invaliditetom.

Članak 2.

Primjenom Poslovnika osigurava se uredno i pravovremeno obavljanje poslova
pravobranitelja za osobe s invaliditetom.
Pravobranitelj za osobe s invaliditetom tumači odredbe ovoga Poslovnika i daje
upute za njegovu primjenu te brine o njegovoj pravilnoj primjeni.

Članak 3.

Sjedište Ureda pravobranitelja za osobe s invaliditetom je u Zagrebu.

Članak 4.

Pravobranitelja za osobe s invaliditetom u slučaju spriječenosti (bolesti,
odsutnosti i sl.) zamjenjuje zamjenik pravobranitelja za osobe s invaliditetom
kojeg on ovlasti.
Pravobranitelj za osobe s invaliditetom i njegovi zamjenici čine kolegij
pravobranitelja za osobe s invaliditetom, a službenici Ureda sudjeluju u radu
kolegija prema potrebi.

Članak 5.

Kolegij pravobranitelja za osobe s invaliditetom razmatra:
– prijedlog proračuna pravobranitelja za osobe s invaliditetom,
– prijedlog financijskog plana pravobranitelja za osobe s invaliditetom,
– prijedlog poslovnika, pravilnika o unutarnjem redu i drugih akata koje na
temelju zakona i ovog Poslovnika donosi pravobranitelj za osobe s invaliditetom,
– nacrte izvješća Hrvatskom saboru o radu pravobranitelja za osobe s
invaliditetom,
– nacrte akata koji predstavljaju poticaj za donošenje te izmjene i dopune
zakona i drugih propisa koji se odnose na prava osoba s invaliditetom ili kojima
se uređuju pitanja od značaja za osobe s invaliditetom,
– nacrte prijedloga mjera za izgradnju cjelovitog sustava zaštite i promicanja
prava i interesa osoba s invaliditetom te za sprječavanje štetnih djelovanja
koja ugrožavaju prava i interese osobe s invaliditetom,
– načine upoznavanja i savjetovanja osoba s invaliditetom o ostvarivanju i
zaštiti njihovih prava i interesa, suradnje s osobama s invaliditetom te
poticanja osoba s invaliditetom na izjašnjavanje i uvažavanje njihovog
mišljenja,
– načine obavještavanja javnosti o stanju prava osoba s invaliditetom,
– načelna i druga pitanja od značaja za osobe s invaliditetom.

*Unutarnje ustrojstvo*
Članak 6.

Ured pravobranitelja za osobe s invaliditetom ima Službu za stručne poslove i
Službu za opće poslove, s time da je voditelj svake od njih jedan od zamjenika
pravobranitelja za osobe s invaliditetom.

Članak 7.

Služba za stručne poslove:
– prati usklađenost zakona i drugih propisa u Republici Hrvatskoj, koji se
odnose na zaštitu prava i interesa osoba s invaliditetom s odredbama Ustava
Republike Hrvatske koji se odnose na zaštitu prava i interesa osoba s
invaliditetom;
– prati usklađenost zakona i drugih propisa u Republici Hrvatskoj, koji se
odnose na zaštitu prava i interesa osoba s invaliditetom s međunarodnim
dokumentima koji se odnose na zaštitu prava i interesa osoba s invaliditetom;
– prati izvršavanje obveza Republike Hrvatske koje proizlaze iz Konvencije o
pravima osoba s invaliditetom i Fakultativnog protokola uz Konvenciju
Ujedinjenih naroda i drugim međunarodnih dokumenata koji se odnose na zaštitu
prava i interesa osoba s invaliditetom;
– prati primjenu politika, nacionalnih strategija i programa Republike Hrvatske
koje se odnose na zaštitu prava i interesa osoba s invaliditetom;
– prati primjenu svih propisa koji se odnose na zaštitu prava i interesa osoba s
invaliditetom;
– zalaže se za zaštitu i promicanje prava i interesa osoba s invaliditetom;
– predlaže poduzimanje mjera usmjerenih na unapređenje kvalitete življenja osoba
s invaliditetom;
– skrbi o zaštiti ljudskih prava i temeljnih sloboda osoba s invaliditetom te o
suzbijanju svih oblika diskriminacije zbog invaliditeta;
– pruža savjetodavnu pomoć osobama s invaliditetom u svrhu ostvarivanja i
zaštite njihovih prava i interesa;
– razmatra slučajeve povrede prava osoba s invaliditetom, izvještava javnost o
povredama prava osoba s invaliditetom te poduzima radnje u svrhu njihova
sprečavanja;
– predlaže poduzimanje mjera za izgradnju cjelovitog sustava zaštite i
promicanja prava i interesa osoba s invaliditetom;
– predlaže poduzimanje mjera usmjerenih na unapređenje kvalitete življenja
obitelji osoba s invaliditetom;
– prikuplja informacije i obavještava javnost o stanju prava osoba s
invaliditetom;
– obavlja druge poslove određene ovim Zakonom o pravobranitelju za osobe s
invaliditetom;
– obavlja stručne poslove u vezi s podnescima i usmenim poticajima upućenim
pravobranitelju za osobe s invaliditetom;
– obrađuje predmete po uputama pravobranitelja za osobe s invaliditetom i
njegovih zamjenika te izrađuje nacrte upozorenja, preporuka i prijedloga;
– izrađuje nacrte prijedloga preventivnih mjera za sprječavanje štetnih
djelovanja koja ugrožavaju prava i interese osoba s invaliditetom te nacrte
akata kojima se zahtijevaju izvješća o poduzetim mjerama;
– izrađuje nacrte prijedloga za progon, a u svrhu upućivanja nadležnom državnom
odvjetništvu u slučaju kada sazna da je osoba s invaliditetom izvrgnuta
diskriminaciji, nasilju, spolnoj zloporabi, zlostavljanju, izrabljivanju,
zanemarivanju ili nehajnom postupanju te nacrte upozorenja nadležnom tijelu
državne uprave s prijedlozima mjera za zaštitu prava i interesa osoba s
invaliditetom;
– prati i proučava propise i probleme koji se javljaju u njihovoj primjeni te o
tome daje pravobranitelju za osobe s invaliditetom mišljenja i prijedloge;
– obavlja i druge poslove koje joj povjeri pravobranitelj za osobe s
invaliditetom.

Članak 8.

Služba za opće poslove:
– prikuplja sudsku praksu i pravna stajališta Ustavnog, Vrhovnog i Upravnog suda
Republike Hrvatske koji se odnose na prava osoba s invaliditetom ili kojima se
uređuju pitanja od značaja za zaštitu prava i interesa osoba s invaliditetom,
– evidentira i statistički obrađuje predmete koji se odnose na povrede
pojedinačnih prava osoba s invaliditetom te opće pojave i načine povreda prava i
interesa osoba s invaliditetom,
– prikuplja međunarodne dokumente, stručnu literaturu te druge podatke koji su
od značaja za zaštitu prava i interesa osoba s invaliditetom,
– obavlja poslove u svezi sa zapošljavanjem te ostvarivanjem prava i dužnosti iz
radnog odnosa službenika i namještenika,
– obavlja računovodstvene, knjigovodstvene i financijske poslove te brine o
zakonitoj provedbi važećih materijalno-financijskih propisa,
– obavlja administrativno-tehničke poslove vezane uz uredsko poslovanje,
– obavlja poslove uspostave i održavanja informacijskog sustava,
– organizira i brine o provođenju izdavačke djelatnosti,
– obavlja druge poslove koje joj povjeri pravobranitelj za osobe s
invaliditetom.

Članak 9.

Broj službenika i namještenika, raspored radnih mjesta s opisom poslova te
uvjeta koje moraju ispuniti za primanje u državnu službu, utvrđuju se
pravilnikom o unutarnjem redu sukladno Zakonu o državnim službenicima.

*Posebne postupovne odredbe*
Članak 10.

Uredovno vrijeme za primanje građana ili njihovih punomoćnika (u daljnjem
tekstu: stranke) utvrdit će se odlukom koju donosi pravobranitelj za osobe s
invaliditetom.
Stranke s prebivalištem ili boravištem izvan Zagreba koje dođu izvan vremena
utvrđenog odlukom iz stavka 1. ovoga članka primit će se bez obzira na uredovno
vrijeme utvrđeno za prijem stranaka. Na isti način će se postupiti i u hitnim,
kao i u drugim opravdanim slučajevima kada postupanje ne trpi odgodu radi
zaštite prava i interesa osoba s invaliditetom.

Članak 11.

Poticaj za razmatranje pojedinačnog slučaja ugroženosti ili povrede prava i
interesa osobe s invaliditetom, kao i općih pojava na tom planu, kao i poticaj o
načinu rješavanja takvog pitanja može usmeno ili pismenim podneskom podnijeti
svatko tko smatra da su neko pravo ili interes osobe s invaliditetom ugroženi
ili povrijeđeni.

Članak 12.

Stranke primaju pravobranitelj za osobe s invaliditetom, zamjenici
pravobranitelja za osobe s invaliditetom i savjetnici koje odredi pravobranitelj
za osobe s invaliditetom ili njegovi zamjenici.

Članak 13.

U Uredu pravobranitelja za osobe s invaliditetom predmete razvrstava i
raspoređuje pravobranitelj za osobe s invaliditetom.

Članak 14.

Godišnji plan rada odlukom donosi pravobranitelj za osobe s invaliditetom
najkasnije do kraja tekuće godine za iduću kalendarsku godinu, a doneseni
godišnji plan rada može se tijekom godine mijenjati.

Članak 15.

Podnesci pravobranitelju za osobe s invaliditetom upućuju se na hrvatskom jeziku
i latiničnom pismu.
Ako je, pod uvjetima propisanim zakonom, u pojedinim jedinicama lokalne i
područne (regionalne) samouprave, uz hrvatski jezik i latinično pismo u službenu
upotrebu uveden i drugi jezik i drugo pismo, stranke koje imaju prebivalište na
području te jedinice lokalne i područne (regionalne) samouprave, mogu uputiti
podneske i na drugom jeziku ili drugom pismu.

Članak 16.

Pravobranitelj za osobe s invaliditetom uzet će u postupanje svaki podnesak ili
usmeni poticaj iz kojeg proizlazi da je u pojedinačnom slučaju došlo do
ugroženosti ili povrede prava i interesa osoba s invaliditetom kao i općih
pojava na tom planu, kao i svaki poticaj o načinu rješavanja takvog pitanja.

Članak 17.

Pravobranitelj za osobe s invaliditetom na temelju podneska ili usmenog poticaja
stranke iz kojeg proizlazi da je u pojedinom slučaju došlo do ugroženosti ili
povrede prava i interesa osoba s invaliditetom kao i općih pojava na tom planu
kao i poticaja o načinu rješavanja takvog pitanja poduzima radnje kojima je cilj
zaštita prava i interesa osoba s invaliditetom.
Prilikom odlučivanja o načinu i opsegu postupanja pravobranitelj za osobe s
invaliditetom će osobito imati u vidu značaj prava i interesa osoba s
invaliditetom koji su povrijeđeni ili ugroženi, mogućnost povrede prava i
interesa većeg broja osoba s invaliditetom, način i okolnosti pod kojima je
došlo ili može doći do povrede prava i interesa osoba s invaliditetom, a imajući
u vidu sve zakonske mogućnosti zaštite ugroženog ili povrijeđenog prava i
interesa osoba s invaliditetom kao i propise i pravila međunarodnog prava.

Članak 18.

Pravobranitelj za osobe s invaliditetom, zamjenici pravobranitelja za osobe s
invaliditetom i savjetnici redovito će obilaziti i pregledavati prostorije i
objekte u kojima su smještene ili borave osobe s invaliditetom te će vršiti uvid
u način ostvarivanja brige o osobama s invaliditetom koje borave ili su
privremeno odnosno trajno smještene kod fizičkih i pravnih osoba i drugih
pravnih subjekata na temelju posebnih propisa, a osobito mjesta gdje su
smještena djeca s teškoćama u razvoju.

Članak 19.

Godišnje izvješće o radu za proteklu kalendarsku godinu pravobranitelj za osobe
s invaliditetom podnosi Hrvatskom saboru do 31. ožujka tekuće godine.

*Uredsko poslovanje*
Članak 20.

Uredskim poslovanjem osiguravaju se uvjeti za pravilan rad i poslovanje Ureda
pravobranitelja za osobe s invaliditetom.
Uredsko poslovanje obuhvaća naročito:
– zaprimanje akata,
– upisivanje akata u odgovarajuće evidencije,
– razvrstavanje i raspoređivanje akata,
– dostavljanje akata u rad,
– administrativno-tehničku obradu akata,
– otpremanje akata,
– čuvanje i arhiviranje akata.

Članak 21.

O radnjama koje se odnose na uredsko poslovanje vode se odgovarajuće evidencije
u prijemnoj knjizi, upisniku predmeta, knjizi unutarnjeg poslovanja, pomoćnim
knjigama imenskog i predmetnog registra, dnevnoj knjizi stranaka, knjizi otpreme
te knjizi pismohrane, a sadržaj i način vođenja tih evidencija utvrdit će svojom
odlukom pravobranitelj za osobe s invaliditetom.

Članak 22.

Radi zaštite prava i interesa osobe s invaliditetom pojedini predmeti, podaci u
predmetu mogu biti označeni određenim stupnjem tajnosti sukladno odredbama
Zakona o tajnosti podataka (»Narodne novine«, br. 79/07).

Članak 23.

Dovršeni predmeti evidentiraju se u knjizi pismohrane te se čuvaju na vrijeme
utvrđeno odlukom pravobranitelja za osobe s invaliditetom sukladno posebnim
propisima o zaštiti arhivske građe.

Članak 24.

Stranke koje su se pravobranitelju za osobe s invaliditetom obratile usmenim
poticajem za razmatranje pojedinačnog slučaja ugroženosti ili povrede prava i
interesa osobe s invaliditetom kao i općih pojava na tom planu, kao i usmenim
poticajem o načinu rješavanja takvog pitanja evidentiraju se u dnevnoj knjizi
stranaka u koju će se upisati datum, ime i prezime s adresom stranke, sadržaj
usmenih navoda stranke te što je poduzeto povodom njezinog usmenog poticaja.

*Prijelazne i završne odredbe*
Članak 25.

Pravilnik o unutarnjem redu pravobranitelj za osobe s invaliditetom će donijeti
u roku 60 dana od dana stupanja na snagu ovog Poslovnika.

Članak 26.

Odluke iz članka 10. stavka 1. te odluke iz članaka 21. do 25. ovoga Poslovnika
pravobranitelj za osobe s invaliditetom će donijeti u roku 30 dana od dana kada
Hrvatski sabor potvrdi ovaj Poslovnik.

Članak 27.

Ovaj Poslovnik stupa na snagu danom donošenja, a objavit će se u »Narodnim
novinama«.

Zagreb, 2. srpnja 2008.

Pravobranitelj
za osobe s invaliditetom
**Anka Slonjšak**, v. r.

Ostalo, NN 103/2008-3138
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)